62023CC0414
KONKLUŻJONIJIET TAL-AVUKAT ĠENERALI
CAMPOS SÁNCHEZ-BORDONA
ippreżentati fit‑12 ta’ Diċembru 2024 (
1
)
Kawża C‑414/23
Metsä Fibre Oy,
bl-intervent ta’:
Energiavirasto
(talba għal deċiżjoni preliminari, imressqa mill-Helsingin hallinto-oikeus (il-Qorti Amministrattiva ta’ Ħelsinki, il-Finlandja))
“Proċedura għal deċiżjoni preliminari — Skema għall-iskambju ta’ kwoti ta’ emissjonijiet ta’ gassijiet serra — Reġistru tal-Unjoni — Regolament (UE) Nru 389/2013 — Reġistrazzjoni ta’ restituzzjoni ta’ kwoti fir-Reġistru tal-Unjoni — Restituzzjoni skont dispożizzjoni ddikjarata suċċessivament invalida mill-Qorti tal-Ġustizzja — Impossibbiltà ta’ rkupru tal-kwoti ta’ emissjonijiet diġà rrestitwiti”
1.
Skont id-Direttiva 2003/87/KE (
2
), impriżi li huma operaturi ta’ ċerti installazzjonijiet huma attribwiti kwoti ta’ emissjonijiet ta’ gassijiet serra (
3
). Kull sena, kull waħda minn dawn l-impriżi għandha tirrestitwixxi, għall-kanċellazzjoni tagħhom, numru minn dawn il-kwoti attribwiti ekwivalenti għall-emissjonijiet totali tal-gassijiet li tkun irrilaxxat fl-atmosfera, matul is-sena kalendarja preċedenti, minn sorsi li jinsabu fl-installazzjoni tagħha.
2.
B’applikazzjoni tad-Direttiva 2003/87, u sabiex tissumplimentaha, il-Kummissjoni adottat ir-Regolament (UE) Nru 601/2012 (
4
). Fih ġie indikat li l-obbligu tar-restituzzjoni kien jinkludi l-kwoti li jikkorrispondu għall-emissjonijiet tas-CO2 li kienu ġejjin minn installazzjoni għall-kalċinazzjoni tal-ġir, anki jekk is-CO2 kien ġie ttrasferit għal installazzjoni oħra sabiex tipproduċi karbonat tal-kalċju preċipitat (iktar ’il quddiem “KKP”).
3.
Fil-perijodu bejn l‑2013 u l‑2017, impriża bl-uffiċċju rreġistrat fil-Finlandja (
5
), operatur ta’ installazzjoni li lilha kienu ġew attribwiti kwoti ta’ emissjoni, osservat is-sistema prevista fid-Direttiva 2003/87 u ssupplimentata bir-Regolament Nru 601/2012. F’konformità ma’ din is-sistema, inkludiet fost il-kwoti ta’ emissjoni li rrestitwiet kull sena, għall-kanċellazzjoni tagħhom, dawk li jikkorrispondu għall-emissjonijiet li ġejjin minn din l-installazzjoni.
4.
Fl‑2017, il-Qorti tal-Ġustizzja (
6
) ddikjarat li “d-dispożizzjonijiet tat-tieni sentenza tal-Artikolu 49(1) tar-Regolament Nru 601/2012 u tal-punt 10(B) tal-Anness IV ta’ dan ir-regolament, sa fejn jinkludu sistematikament fl-emissjonijiet tal-installazzjoni għall-kalċinazzjoni tal-ġir is-CO2 ttrasferit lejn installazzjoni oħra bl-għan tal-produzzjoni ta’ KKP, kemm jekk dan is-CO2 jiġix irrilaxxat jew le fl-atmosfera, huma invalidi”.
5.
Fit-tilwima li tat lok għal dan ir-rinviju għal deċiżjoni preliminari jiġu diskussi, preċiżament, liema konsegwenzi joħorġu minn din id-dikjarazzjoni ta’ invalidità.
I. Il‑kuntest ġuridiku
A.
Id‑dritt tal-Unjoni
1. Id‑Direttiva 2003/87
6.
L-Artikolu 2 (“Kamp ta’ applikazzjoni”) jipprovdi li din id-Direttiva għandha tapplika għall-emissjonijiet mill-attivitajiet elenkati fl-Anness I u għall-gassijiet serra elenkati fl-Anness II.
7.
Il-paragrafu 3 tal-Artikolu 12 (“It-trasferiment, iċ-ċediment u l-kanċellazzjoni tal-kwoti”), jindika:
“[…] l-Istati Membri għandhom jiżguraw li, sat-30 ta’ April ta’ kull sena, l-operatur ta’ kull installazzjoni jirrestitwixxi għadd ta’ kwoti […] ekwivalenti għat-total tal-emissjonijiet ta’ dik l-installazzjoni fis-sena kalendarja preċedenti, kif ivverifikati skont l-Artikolu 15, u li dawk il-kwoti jiġu kkanċellati sussegwentement […]”.
8.
L-Artikolu 19 (“L-Uffiċċji tar-Reġistrazzjonijiet”) jippreskrivi:
“1.   Kwoti maħruġa mill-1 ta’ Jannar 2012 ‘il quddiem għandhom jinżammu fir-reġistru tal-Unjoni għall-eżekuzzjoni ta’ proċessi relatati mal-ġestjoni ta’ kontijiet ta’ depożitu miftuħa fl-Istat Membru u l-allokazzjoni, iċ-ċediment u l-kanċellazzjoni ta’ kwoti konformement mal-atti tal-Kummissjoni msemmija fil-paragrafu 3.
[…]
3.   Sabiex timplimenta din id-Direttiva, il-Kummissjoni għandha tadotta Regolament […] għal sistema standardizzata u ggarantita ta’ uffiċji tar-reġistrazzjonijiet fil-għamla ta’ databases elettroniċi standardizzati li jkun fihom elementi komuni ta’ informazzjoni sabiex jittraċċjaw il-ħruġ, iż-żamma. it-tramsferiment [trasferiment] u l-kanċellazzjoni tal-konċessonijiet, sabiex jipprovvdu l-aċċess lill-pubblu [pubbliku] u għall-kunfidenzalità kif xieraq u sabiex jiżguraw li ma jkun hemm l-ebda trasferiment mhux kompatibbli ma’ l-obbliġi li jirriżultaw mill-Protokoll ta’ Kyoto […]”.
2. Ir‑Regolament (UE) Nru 389/2013 (
7
)
9.
Il-premessa 8 tgħid:
“Billi l-kwoti u l-unitajiet ta’ Kjoto jeżistu biss f’forma dematerjalizzata u huma funġibbli, id-dritt għal kwota jew għal unità ta’ Kjoto għandu jkun stabbilit mill-eżistenza tagħhom fil-kont tar-Reġistru tal-Unjoni li fih ikunu miżmumin. Barra minn hekk, biex jitnaqqsu r-riskji marbutin mat-tħassir ta’ tranżazzjonijiet imdaħħlin f’reġistru, u mat-taqlib fis-sistema u fis-suq li tħassir bħal dan jista’ jikkawża, jeħtieġ li jkun żgurat li l-kwoti u l-unitajiet ta’ Kjoto jkunu funġibbli bis-sħiħ. B’mod partikulari, it-tranżazzjonijiet ma jkunux jistgħu jitreġġgħu lura [jiġu annullati], jew ikunu revokati jew maħlulin, ħlief skont kif ikun iddefinit mir-regoli tar-reġistru, wara ċertu żmien stabbilit mill-istess regoli. Xejn f’dan ir-Regolament m’għandu jżomm detentur ta’ kont jew parti terza milli jeżerċitaw kull dritt jew pretensjoni li jirriżultaw mit-tranżazzjoni bażika li huma jista’ jkollhom skont il-liġi għal irkupru jew restituzzjoni fir-rigward ta’ tranżazzjoni li tkun daħlet f’sistema, pereżempju f’każ ta’ frodi jew żball tekniku, sakemm dan ma jwassalx biex it-tranżazzjoni titreġġa’ lura, tkun revokata jew maħlula. Barra minn hekk, għandu jitħares l-akkwist b’bonafidi ta’ kwota jew unità ta’ Kjoto. […]
[…]”.
10.
L-Artikolu 40 (“In-natura tal-kwoti u l-finalità tat-tranżazzjonijiet”) jistabbilixxi:
“1.   Kwota jew unità ta’ Kjoto għandha tikkostitwixxi strument funġibbli u dematerjalizzat li jista’ jkun oġġett ta’ kummerċ fis-suq.
2.   In-natura dematerjalizzata tal-kwoti u tal-unitajiet ta’ Kjoto għandha timplika li r-rekord tar-Reġistru tal-Unjoni għandu jikkostitwixxi evidenza prima facie u suffiċjenti tas-sjieda ta’ kwota jew unità ta’ Kjoto, kif ukoll ta’ kull kwistjoni oħra li, permezz ta’ dan ir-Regolament, għandu l-obbligu jew l-awtorizzazzjoni li jitniżżel fir-Reġistru tal-Unjoni.
3.   Il-funġibbiltà tal-kwoti u tal-unitajiet ta’ Kjoto għandhom jimplikaw li kull obbligu ta’ rkupru jew restituzzjoni li jista’ jinqala’ skont il-liġi nazzjonali fir-rigward ta’ kwota jew unità ta’ Kjoto għandu japplika biss lill-kwota jew lill-unità ta’ Kjoto in natura.
Soġġett għall-Artikolu 70 u għall-proċess ta’ rikonċiljazzjoni previst fl-Artikolu 103, tranżazzjoni għandha ssir finali u irrevokabbli mal-finalizzazzjoni tagħha skont l-Artikolu 104. Mingħajr ħsara għal kwalunkwe dispożizzjoni jew rimedju skont il-liġi nazzjonali li jista’ jirriżulta f’rekwiżit jew ordni biex issir tranżazzjoni ġdida fir-Reġistru tal-Unjoni, l-ebda liġi, regolament jew prattika dwar it-twarrib ta’ kuntratti jew tranżazzjonijiet għandu jwassal għat-tħollija fir-reġistru ta’ tranżazzjoni li tkun saret finali u irrevokabbli skont dan ir-Regolament.
Detentur ta’ kont jew parti terza ma għandhomx jinżammu milli jeżerċitaw kwalunkwe dritt jew pretensjoni li jirriżulta mit-tranżazzjoni involuta li jista’ jkollhom skont il-liġi, inkluż għall-irkupru, għar-restituzzjoni jew għal ħlas minħabba ħsarat, fir-rigward ta’ tranżazzjoni li tkun saret finali fir-Reġistru tal-Unjoni, ngħidu aħna fil-każ ta’ frodi jew ta’ żball tekniku, dejjem jekk dan ma jwassalx għat-treġġija lura [annullament], għar-revoka jew għat-tħollija tat-tranżazzjoni fir-Reġistru tal-Unjoni.
4.   Xerrej jew detentur ta’ kwota jew unità ta’ Kjoto li jaġixxi b’bonafidi għandu jikseb id-dritt għal kwota jew unità ta’ Kjoto mingħajr l-ebda difett fid-dritt ta’ min ikun qed jagħmel it-trasferiment”.
11.
L-Artikolu 70 (“Treġġigħ lura [annullament] ta’ proċessi finalizzati mibdijin b’mod żbaljat”) jipprovdi:
“1.   Jekk detentur ta’ kont jew amministratur nazzjonali, li jaġixxi f’isem id-detentur ta’ kont, jibda mingħajr intenzjoni jew bi żball waħda mit-tranżazzjonijiet elenkati fil-paragrafu 2, id-detentur ta’ kont jista’ jipproponi lill-amministratur tal-kont tiegħu li jreġġa’ lura [jannulla] t-tranżazzjoni kompleta permezz ta’ talba bil-miktub. It-talba għandha tkun iffirmata kif xieraq mir-rappreżentant awtorizzat jew mir-rappreżentanti awtorizzati tad-detentur ta’ kont li jkunu awtorizzati jibdew it-tip ta’ tranżazzjoni li jkollha titreġġa’ lura [tiġi annullata] u għandha tintbagħat bil-posta fi żmien ħamest ijiem tax-xogħol mill-finalizzazzjoni tal-proċess. It-talba għandu jkun fiha dikjarazzjoni li tindika li t-tranżazzjoni kienet inbdiet bi żball jew mingħajr intenzjoni.
2.   Detenturi ta’ kontijiet jistgħu jipproponu t-treġġigħ lura [annullament] tat-tranżazzjonijiet li ġejjin:
a)
ir-renunzja ta’ kwoti;
b)
it-tħassir ta’ kwoti;
c)
l-iskambju ta’ krediti internazzjonali.
3.   Jekk l-amministratur tal-kont jistabbilixxi li t-talba tissodisfa l-kundizzjonijiet imsemmija fil-paragrafu 1 u l-amministratur jaqbel mat-talba, jista’ jipproponi t-treġġigħ lura tat-tranżazzjoni fir-Reġistru tal-Unjoni.
4.   Jekk amministratur nazzjonali jkun beda, mingħajr intenzjoni jew bi żball, waħda mit-tranżazzjonijiet elenkati fil-paragrafu 5, jista’ jipproponi lill-amministratur ċentrali li jwettaq treġġigħ lura tat-tranżazzjoni kompluta permezz ta’ talba bil-miktub. It-talba għandu jkun fiha dikjarazzjoni li tindika li t-tranżazzjoni kienet inbdiet bi żball jew mingħajr intenzjoni.
5.   L-amministraturi nazzjonali jistgħu jipproponu t-treġġigħ lura tat-tranżazzjonijiet li ġejjin:
a)
l-allokazzjoni ta’ kwoti ġenerali;
b)
l-allokazzjoni ta’ kwoti tal-avjazzjoni.
6.   L-amministratur ċentrali għandu jiżgura li r-Reġistru tal-Unjoni jaċċetta l-proposta għat-treġġigħ lura magħmula skont il-paragrafi 1 u 4, jibblokka l-unitajiet li jkollhom ikunu ttrasferiti bit-treġġigħ lura u jressaq il-proposta għand l-amministratur ċentrali jekk jiġu ssodisfatti l-kundizzjonijiet kollha li ġejjin:
a)
tranżazzjoni li tirrenunzja jew tħassar kwota li għandha titreġġa’ lura, ma tkunx tlestiet iktar minn 30 jum tax-xogħol qabel il-proposta tal-amministratur tal-kont skont il-paragrafu 3;
b)
l-ebda operatur ma jisfa mhux konformi għal sena preċedenti bħala riżultat tat-treġġigħ lura;
c)
il-kont ta’ destinazzjoni tat-tranżazzjoni li jkollha titreġġa’ lura jkun għad għandu l-ammont ta’ unitajiet tat-tip li kienu involuti fit-tranżazzjoni li tkun ser titreġġa’ lura;
d)
l-allokazzjoni ta’ kwoti ġenerali li jkollhom jitreġġgħu lura tkun saret wara d-data ta’ skadenza tal-permess għall-installazzjoni.
7.   L-amministratur ċentrali għandu jiżgura li r-Reġistru tal-Unjoni jlesti t-treġġigħ lura għal unitajiet differenti tal-istess tip ta’ unità fil-kont ta’ destinazzjoni tat-tranżazzjoni li tkun qed titreġġa’ lura”.
B.
Id‑dritt nazzjonali. Il‑Liġi dwar l‑iskambju ta’ emissjonijiet (
8
)
12.
Skont l-Artikolu 46(1) tal-Liġi dwar l-iskambju ta’ emissjonijiet, l-awtorità kompetenti fil-qasam tal-kontroll tal-iskambju tal-emissjonijiet għandha taġixxi bħala amministratriċi responsabbli għall-funzjonament nazzjonali tar-Reġistru msemmi fl-Artikolu 19 tad-Direttiva 2003/87, li għandu jippermetti l-kontabbiltà eżatta tal-ħruġ, taż-żamma, tat-trasferiment u tal-kanċellazzjoni tal-kwoti. Skont il-paragrafu 3 tal-imsemmi artikolu, f’dak li jirrigwarda kemm l-istabbiliment u ż-żamma ta’ dan ir-Reġistru, kif ukoll il-funzjonijiet tar-reġistru, għandhom jiġu segwiti d-dispożizzjonijiet tar-Regolament Nru 389/2013.
13.
Skont l-Artikolu 48 tal-istess liġi, ir-reġistrazzjoni annwali tal-kwoti ta’ emissjoni u ż-żamma, it-trasferiment u l-kanċellazzjoni tal-imsemmija kwoti u tal-unitajiet tal-proġett, kif ukoll id-dritt tal-pubbliku li jkollu aċċess għad-data miżmuma fir-Reġistru u l-kunfidenzjalità tal-istess data huma rregolati mir-Regolament Nru 389/2013.
II. Il‑fatti, it‑tilwima u d‑domandi preliminari
14.
Fil-perijodu bejn l‑2013 u l‑2017, Metsä Fiber irrestitwiet, għall-kanċellazzjoni tagħhom, kwoti ta’ emissjoni li kienu ġew attribwiti lilha, fir-rigward tal-installazzjoni tagħha Äänekoski.
15.
Fis‑26 ta’ April 2022, Energiavirasto (l-Aġenzija tal-Enerġija, il-Finlandja; iktar ’il quddiem l-“Aġenzija”) ikkoreġiet l-ammonti totali ta’ emissjonijiet tas-CO2 mill-installazzjoni Äänekoski li jikkorrispondu għas-snin 2013 sal‑2017.
16.
L-evalwazzjoni mill-ġdid saret għaliex l-Aġenzija kienet tal-fehma li, bħala riżultat tas-sentenza Schaefer Kalk, l-emissjonijiet annwali indikati mill-installazzjoni Äänekoski għal dak il-perijodu kienu ogħla milli suppost u għalhekk ma kinux konformi mar-Regolament Nru 601/2012. Għalhekk hija kkoreġiethom ’l isfel, b’tali mod li l-kont ta’ konformità tal-installazzjoni Äänekoski wera riżultat pożittiv (
9
).
17.
L-Aġenzija, madankollu, qieset li ma kienx xieraq li l-kont tal-installazzjoni jiġi riintegrat b’ammont ugwali għall-kwoti ta’ emissjoni żejda rrestitwiti minn Metsä Fiber. Hija sostniet li dan kien ipprojbit minħabba l-iskadenzi stabbiliti fl-Artikolu 70 tar-Regolament Nru 389/2013 u fid-Deċiżjonijiet Nru 280/2004/KE (
10
) u Nru 406/2009/KE (
11
) sabiex tiġi annullata tranżazzjoni ta’ reġistrazzjoni li tkun saret bi żball.
18.
Skont l-Aġenzija, ir-Regolament Nru 389/2013 ma jirregolax l-ipoteżi li restituzzjoni ta’ kwoti kienet saret abbażi ta’ dispożizzjonijiet li iktar tard ġew iddikjarati invalidi. Dan lanqas ma jipprovdi għall-possibbiltà li l-istatus ta’ konformità pożittiv tal-kont ta’ konformità ta’ installazzjoni waħda jiġi ttrasferit għal dak ta’ installazzjoni oħra ta’ Metsä Fiber.
19.
Metsä Fiber ressqet rikors għal annullament kontra d-deċiżjoni tal-Aġenzija quddiem il-Helsingin hallinto-oikeus (il-Qorti Amministrattiva ta’ Helsinki, il-Finlandja). F’dan ir-rikors hija:
–
Tikkontesta li l-korrezzjoni tal-emissjonijiet tal-installazzjoni għall-perijodu mill-2013 sal‑2017 kienet limitata għall-bilanċ indikattiv tal-istatus ta’ konformità ta’ din l-installazzjoni fir-Reġistru tal-Unjoni, mingħajr ma l-Aġenzija ttrasferiet mill-ġdid fil-kont ta’ din l-istess installazzjoni s-somma tal-kwoti ta’ emissjonijiet ekwivalenti għall-korrezzjoni.
–
Titlob li d-deċiżjoni tal-Aġenzija tiġi annullata, sabiex Metsä Fiber “tkun tista’ tirkupra l-kwoti ta’ emissjonijiet restitwiti bi żball fil-kont tal-installazzjoni Äänekoski u tiddisponi minnhom liberament” (
12
).
20.
F’dan il-kuntest, dik il-qorti tagħmel id-domandi preliminari li ġejjin lill-Qorti tal-Ġustizzja, issuġġeriti minn Metsä Fiber u mill-Aġenzija:
“1)
Id-dispożizzjonijiet tal-Artikoli 70 u 40 tar-Regolament [Nru 389/2013], dwar it-termini għar-revoka tat-tranżazzjonijiet kif ukoll dwar in-natura definittiva u irrevokabbli tat-tranżazzjonijiet, huma invalidi fid-dawl tad-dritt għall-proprjetà stabbilit fl-Artikolu 17 tal-Karta tad-Drittijiet Fundamentali tal-Unjoni Ewropea u ta’ drittijiet oħra protetti mill-Karta, sa fejn dawn id-dispożizzjonijiet jipprekludu r-restituzzjoni ta’ kwoti ta’ emissjonijiet lil Metsä Fibre Oy f’sitwazzjoni fejn ir-restituzzjoni tal-eċċess ta’ dawn il-kwoti lir-reġistru tal-Unjoni tkun ibbażata fuq l-applikazzjoni tad-dispożizzjonijiet meqjusa invalidi fis-sentenza Schaefer Kalk, u fejn din il-kumpannija ma tistax tibbenefika minn bilanċ indikattiv ta’ status ta’ konformità pożittiv, minħabba l-kwantità baxxa attwali ta’ emissjonijiet prodotti mill-impjant ta’ Äänekoski?
2)
Fil-każ ta’ risposta fin-negattiv għall-ewwel domanda, id-dispożizzjonijiet tal-Artikoli 70 u 40 tar-Regolament [Nru 389/2013] huma applikabbli f’sitwazzjoni fejn ir-restituzzjoni ta’ kwoti ta’ emissjoni eċċessivi fir-reġistru tal-Unjoni kienet tirriżulta minn applikazzjoni tad-dispożizzjonijiet meqjusa invalidi fis-sentenza Schaefer Kalk, u mhux minn operazzjoni mwettqa b’mod aċċidentali jew bi żball minn detentur tal-kont jew minn amministratur nazzjonali f’isem id-detentur tal-kont?
3)
Fil-każ li l-ewwel domanda tingħata risposta fin-negattiv u t-tieni domanda tingħata risposta fil-pożittiv, hemm xi mezz ieħor permess mid-dritt tal-Unjoni li jippermetti li Metsä Fibre Oy titqiegħed fil-pożizzjoni li kienet tinsab fiha, għall-finijiet tal-użu tal-kwoti ta’ emissjonijiet, li kieku d-dispożizzjonijiet meqjusa invalidi fis-sentenza Schaefer Kalk ma kinux jeżistu u kieku l-impriża ma kinitx tat lura l-kwoti żejda?”
III. Il‑proċedura quddiem il‑Qorti tal‑Ġustizzja
21.
It-talba għal deċiżjoni preliminari ġiet irreġistrata fil-Qorti tal-Ġustizzja fis‑6 ta’ Lulju 2023.
22.
Ġew ippreżentati osservazzjonijiet bil-miktub minn Metsä Fibre, mill-Aġenzija, mill-Gvern Finlandiż u mill-Kummissjoni Ewropea. Kollha kemm huma pparteċipaw fis-seduta li nżammet fis‑17 ta’ Ottubru 2024.
IV. Analiżi
A.
Kunsiderazzjonijiet preliminari
23.
Il-fattur ewlieni li minnu tqum din it-tilwima kienet id-dikjarazzjoni ta’ invalidità, fis-sentenza Schaefer Kalk, ta’ diversi dispożizzjonijiet tar-Regolament Nru 601/2012 li, snin qabel, kienu applikaw għal Metsä Fiber bħala operatur tal-installazzjoni Äänekoski.
24.
Kif diġà ġie enfasizzat, fil-perijodu mill-2013 sal-2017 Metsä Fiber irrestitwiet, għall-kanċellazzjoni tagħhom, iktar kwoti ta’ emissjoni milli kienu dovuti, fejn “dovuti” tfisser dawk li joħorġu min-nullità ddikjarata fis-sentenza Schaefer Kalk.
25.
Ladarba dan il-fatt ġie kkonfermat (li ma huwiex attribwibbli lill-impriża, li kienet illimitata ruħha li tikkonforma ruħha mat-termini nnifishom tar-Regolament Nru 601/2012 qabel l-annullament parzjali tiegħu), l-Aġenzija, fl‑2022, ikkoreġiet ’l isfel iċ-ċifri relattivi għall-emissjonijiet ta’ CO2 mill-installazzjoni Äänekoski. Skont il-kalkolu l-ġdid, Metsä Fiber, l-operatur ta’ din l-installazzjoni, kienet irrestitwiet numru eċċessiv ta’ kwoti ta’ emissjonijiet lir-Reġistru tal-Unjoni għall-kanċellazzjoni tagħhom.
26.
Madankollu, l-Aġenzija qieset li ma kienx fattibbli għal Metsä Fiber li tirkupra l-kwoti ta’ emissjoni li kienet irrestitwiet b’eċċess. Hija sostniet li t-termini stabbiliti fir-Regolament Nru 389/2013 għall-annullament ta’ tranżazzjoni rreġistrata indebitament kienu skadew.
27.
Skont l-Aġenzija, il-possibbiltajiet ta’ Metsä Fiber li tirkupra l-kwoti ta’ emissjoni li rrestitwiet b’mod eċċessiv huma ridotti, bħala prinċipju, għal tnejn: jew tiġi annullata t-tranżazzjoni (oriġinali) għar-restituzzjoni tal-kwoti ta’ emissjoni, jew jintużaw fil-futur il-kwoti ta’ emissjoni żejda.
28.
L-Aġenzija temmen, madankollu, li l-ebda waħda minn dawn l-għażliet ma hi possibbli:
–
L-ewwel soluzzjoni hija pprojbita mill-Artikolu 70 tar-Regolament Nru 389/2013, li jikkontempla biss l-ipoteżi li jiġu annullati, fi żmien ħamest ijiem tax-xogħol, it-tranżazzjonijiet imwettqa b’mod involontarju jew bi żball. Skont l-Artikolu 40 tal-istess regolament, it-tranżazzjonijiet huma finali u irrevokabbli (
13
).
–
It-tieni soluzzjoni ma tistax titwettaq fil-prattika, peress li l-installazzjoni Äänekoski, fil-livell attwali tal-emissjonijiet annwali tagħha, tkun teħtieġ bejn sitt elef u sebat elef sena sabiex tuża l-kwoti ta’ emissjoni żejda (
14
). Barra minn hekk, ir-Regolament Nru 389/2013 ma jipprovdix għat-trasferiment tal-istatus ta’ kwoti żejda ta’ installazzjoni fuq il-kont ta’ installazzjoni oħra (
15
).
29.
F’din is-sitwazzjoni, il-qorti tar-rinviju tixtieq tkun taf, essenzjalment: a) jekk id-dispożizzjonijiet tal-Artikoli 40 u 70 tar-Regolament Nru 389/2013 humiex invalidi; b) jekk huma validi, jekk dawn l-artikoli jirregolawx is-sitwazzjoni mqajma fit-tilwima; u ċ) jekk hemmx mod ieħor fid-dritt tal-Unjoni li jippermetti lil Metsä Fiber tkun “fil-pożizzjoni li kienet tinsab fiha, għall-finijiet tal-użu tal-kwoti ta’ emissjonijiet, li kieku d-dispożizzjonijiet meqjusa invalidi fis-sentenza Schaefer Kalk ma kinux jeżistu u kieku l-impriża ma kinitx tat lura l-kwoti żejda”.
B.
L‑ewwel u t‑tieni domanda preliminari
30.
L-ewwel u t-tieni domanda preliminari, fil-fehma tiegħi, jistgħu jingħataw risposta flimkien. Fiż-żewġ każijiet, iqum dubju dwar il-validità tas-sistema ta’ termini tar-Regolament Nru 389/2013 u l-applikazzjoni tagħha għat-tilwima.
31.
Prattikament il-partijiet kollha jaqblu li r-Regolament Nru 389/2013 ma jippermettix ir-riintegrazzjoni lil Metsä Fiber, fil-kont tal-installazzjoni Äänekoski, tal-kwoti ta’ emissjonijiet li rrestitwiet żejda bejn is-snin 2013 u 2017 u li, għal din ir-raġuni, ġew ikkanċellati dak iż-żmien (
16
).
32.
Skont il-qorti tar-rinviju, tali impossibbiltà tipprevjeni l-applikazzjoni tal-effetti tas-sentenza Schaefer Kalk. Din iċ-ċirkustanza tista’ tirriżulta f’raġuni għall-invalidità tad-dispożizzjonijiet tar-Regolament Nru 389/2013 dwar it-termini ta’ skadenza, peress li ma jippermettux it-tiswija tal-effetti kkawżati mir-regoli li ġew annullati b’din is-sentenza.
33.
Il-Gvern Finlandiż ippropona soluzzjoni alternattiva. Fl-opinjoni tiegħu, l-Artikolu 40 tar-Regolament Nru 389/2013 ma għandux jikkostitwixxi ostakolu għall-aċċettazzjoni tat-talba għal Metsä Fibre (
17
), jiġifieri li tiġi aċċettata r-restituzzjoni tal-kwoti ta’ emissjoni fl-assi tal-impriża, permezz tal-kont tal-installazzjoni tagħha. B’dan il-mod jintlaħaq l-għan tas-sistema tal-iskambju tal-kwoti ta’ emissjonijiet (inkoraġġiment lill-operaturi sabiex inaqqsu l-emissjonijiet tagħhom).
34.
Madankollu, nemmen li alternattiva bħal din ma hijiex vijabbli. Mill-Artikoli 40 u 70 tar-Regolament Nru 389/2013 tiġi dedotta l-irrevokabbiltà tat-tranżazzjonijiet li ma jkunux ġew annullati għal raġunijiet partikolari f’termini speċifiċi. Fost dawn ir-raġunijiet ma hemmx dik li seħħet hawn (l-applikazzjoni ta’ dispożizzjonijiet leġiżlattivi li ġew annullati wara li jkunu ġew applikati).
35.
Fir-realtà, l-Artikoli 40 u 70 tar-Regolament Nru 389/2013 jopponu r-riintegrazzjoni tal-kwoti ta’ emissjoni inkwistjoni f’din il-kawża, mifhuma bħala l-annullament tar-restituzzjoni oriġinali (li kkawża t-tħassir ta’ dawn il-kwoti) u s-sostituzzjoni tagħhom b’mezz elettroniku ġdid (
18
) f’kont li jinsab fir-Reġistru tal-Unjoni.
36.
Il-Qorti tal-Ġustizzja rrepetiet li “[l]-istruttura ġenerali tad-Direttiva hija bbażata fuq kontabbiltà stretta tal-kwoti maħruġa, miżmuma, ittrasferiti u kkanċellati, li l-qafas tagħha huwa stabbilit mill-Artikolu 19 ta’ din id-direttiva u titlob l-istabbiliment ta’ sistema ta’ reġistri standardizzati permezz ta’ regolament distint tal-Kummissjoni” (
19
).
37.
Fl-interess ta’ tali “kontabbiltà stretta”, u sabiex jitnaqqsu r-riskji assoċjati mal-kanċellazzjoni ta’ tranżazzjonijiet irreġistrati u t-tfixkil konsegwenti tas-sistema u tas-suq, ir-Regolament Nru 389/2013 introduċa sistema ta’ invalidazzjoni rigoruża ħafna. Bis-saħħa ta’ din is-sistema, l-irrevokabbiltà tat-tranżazzjonijiet hija ggarantita (l-Artikolu 40), bla ħsara għall-annullament tagħhom minħabba bidu mingħajr intenzjoni jew bi żball, f’perijodu ta’ ħamest ijiem (l-Artikolu 70).
38.
Kif enfasizzat il-Kummissjoni, il-limiti preċiżi stabbiliti mill-Artikoli 40 u 70 tar-Regolament Nru 389/2013 huma essenzjali sabiex ikun magħruf in-numru ta’ kwoti ta’ emissjonijiet disponibbli fis-sistema u sabiex jiġu ssodisfatti l-obbligi tagħha taħt id-Direttiva 2003/87, kif ukoll sabiex tiġi żgurata l-eżattezza tad-dikjarazzjonijiet tal-Unjoni taħt il-Protokoll ta’ Kjoto (
20
).
39.
Ma nemminx li din is-sistema legali rigoruża, li tinkludi l-irrevokabbiltà tat-tranżazzjonijiet ladarba jkun għadda żmien qasir wara r-reġistrazzjoni tagħhom fir-Reġistru tal-Unjoni, hija vvizzjata b’xi mod li jiddetermina n-nullità tagħha.
40.
Fil-fehma tiegħi, id-domanda ma għandhiex issir fit-termini ssuġġeriti mill-Kummissjoni, jiġifieri: li każ daqstant uniku u kważi irrepetibbli bħal dak inkwistjoni fil-kawża prinċipali ma huwiex raġuni biżżejjed sabiex jikkawża d-dikjarazzjoni ta’ nullità tad-dispożizzjonijiet applikati. Għall-Kummissjoni, din in-natura eċċezzjonali ma tistax issir argument sabiex tiġi ddikjarata l-invalidità tal-Artikoli 40 u 70 tar-Regolament Nru 389/2013.
41.
Ċertament, naqbel mal-Kummissjoni li l-annullament erga omnes ta’ dawn iż-żewġ dispożizzjonijiet jista’ jkollu impatt negattiv fuq il-funzjonament tas-suq u, b’mod partikolari, fuq id-dikjarazzjonijiet li jikkorrispondu għat-tieni perijodu tal-Protokoll ta’ Kjoto (2013‑2020), li l-iskadenza tagħhom għad-dikjarazzjonijiet tal-Unjoni kienet l‑24 ta’ Ottubru 2023 (
21
).
42.
Madankollu, għandu jiġi eżaminat jekk l-Artikoli 40 u 70 tar-Regolament Nru 389/2013 jistgħux ukoll, waħedhom, jiksru d-dritt għall-proprjetà li tirreferi għalih il-qorti tar-rinviju meta tinvoka l-Artikolu 17 tal-Karta, billi jipprevjenu rimedju għall-effetti kkawżati mir-regoli annullati mis-sentenza Schaefer Kalk.
43.
Dan l-approċċ ikun jeħtieġ li jiġi ammess, għal skopijiet djalettiċi, li jeżistu drittijiet għall-proprjetà (
22
) ġenwini fuq il-kwoti ta’ emissjonijiet attribwiti mingħajr ħlas, fl-aspett tagħhom bħala assi finanzjarji negozjabbli. Abbażi ta’ premessa bħal din, soluzzjoni oħra għajr ir-riintegrazzjoni ta’ dawn il-kwoti (bħala noti elettroniċi) fil-kont tal-installazzjoni tkun tirrispetta l-Artikolu 17 tal-Karta jekk l-operatur tagħha jirċievi kumpens adegwat li jikkumpensah għall-ħsara mġarrba. Ser nirreferi għal din iktar tard.
44.
Fil-fehma tiegħi, l-Artikoli 40 u 70 tar-Regolament Nru 389/2013 ma jipprekludux l-użu tal-effetti legali inerenti għall-annullament iddikjarat mis-sentenza Schaefer Kalk.
45.
Huwa loġiku li wieħed jassumi li, minbarra l-kawża speċifika inkwistjoni, l-applikazzjoni tas-sentenza Schaefer Kalk involviet, fejn possibbli, reviżjoni tal-emissjonijiet li ġew ikkalkolati, f’dak iż-żmien, skont id-dispożizzjonijiet annullati sussegwentement. Jekk huwa hekk, ir-Regolament Nru 389/2013 ma kienx jipprevjeni t-tiswija tal-effetti sfavorevoli għal dawk li rrestitwew dawn l-emissjonijiet b’konformità mad-dispożizzjonijiet li iktar tard jiġu annullati.
46.
Għandu jiġi preżunt, ukoll, li t-tiswija ma tkunx saret permezz tal-annullament tar-restituzzjonijiet tal-kwoti ta’ emissjoni kkalkolati skont il-leġiżlazzjoni annullata (
23
). Anzi, ser ikunu ġew adottati tipi oħra ta’ miżuri, bħall-attribuzzjoni tal-eċċess fil-kontijiet tal-installazzjonijiet ikkonċernati, għall-użu tagħhom fil-futur (
24
).
47.
Nifhem li din il-formula ta’ tiswija ma hijiex inkompatibbli man-natura u mal-funzjonament tal-iskema tal-Unjoni għall-iskambju ta’ kwoti ta’ emissjonijiet stabbilita mid-Direttiva 2003/87, il-Protokoll ta’ Kjoto u d-Deċiżjoni Nru 406/2009. Waħda mill-partijiet prinċipali ta’ din l-iskema huwa, kif diġà spjegajt, il-mekkaniżmu ta’ reġistrazzjoni li jiggarantixxi l-kontabbiltà preċiża tat-tranżazzjonijiet.
48.
Ir-Regolament Nru 389/2013 għalhekk ma jipprekludix l-eżekuzzjoni korretta tas-sentenza Schaefer Kalk, f’termini ġenerali. Huwa possibbli li jkun hemm soluzzjoni materjalment ekwivalenti għal dik li tkun tinvolvi r-riintegrazzjoni tal-kwoti ta’ emissjoni żejda lill-installazzjoni.
49.
Meta jkun fattibbli, ir-riintegrazzjoni ta’ dawn il-kwoti fil-kontijiet tal-installazzjonijiet affettwati, għall-użu futur tagħhom, għandha tiżgura li l-operaturi ta’ tali installazzjonijiet ma jsofru ebda ħsara fis-suq tal-iskambju tal-kwoti ta’ emissjonijiet.
50.
Għad fadal li jiġi ċċarat x’jiġri meta, minħabba ċ-ċirkustanzi speċifiċi ta’ installazzjoni (
25
), din ir-riintegrazzjoni ma tkunx fattibbli. Din hija, finalment, il-problema reali tat-tilwima. U, kif diġà semmejt, nemmen li l-impriża affettwata għandha għad-dispożizzjoni tagħha l-mezzi sabiex tirċievi kumpens adegwat sabiex tiġi rrimborsata għall-ħsara mġarrba.
51.
Fil-qosor, ma nsibx raġunijiet li jwassluni sabiex insostni li l-Artikoli 40 u 70 tar-Regolament Nru 389/2013 huma invalidi, u, b’konsegwenza ta’ dan, dawn id-dispożizzjonijiet huma applikabbli għat-tilwima.
C.
It‑tielet domanda preliminari
52.
Il-kontenut tar-risposti negattivi għall-ewwel żewġ domandi preliminari jwassal għad-domanda dwar jekk, kif tistaqsi l-qorti tar-rinviju, hemmx “mezz ieħor” li jippermetti li Metsä Fiber tikseb sodisfazzjon.
53.
It-talba għall-annullament (mill-Aġenzija) tal-emissjonijiet iddikjarati minn Metsä Fiber li jikkorrispondu għall-perijodu mill-2013 sal-2017 waslet għand il-Kummissjoni fit‑12 ta’ Frar 2021. Għalhekk, kienu għaddew iktar minn erba’ snin mill-pubblikazzjoni tas-sentenza Schaefer Kalk (
26
).
54.
F’dawn il-kundizzjonijiet, diġà ddikjarajt illi:
–
Ir-rettifika tar-Reġistru, b’effett retroattiv, ma kinitx fattibbli, peress li seta’ jkollha impatt negattiv fuq il-funzjonament ta’ suq ibbażat fuq ir-rigorożità tal-kontabbiltà tiegħu.
–
Lanqas ma kienet vijabbli s-soluzzjoni materjalment ekwivalenti għal dik li rreferejt għaliha, fid-dawl tas-sitwazzjoni unika tal-installazzjoni Äänekoski (
27
), li kienet tirrappreżenta każ eċċezzjonali.
55.
Madankollu, l-analiżi tal-Artikoli 40 u 70 tar-Regolament Nru 389/2013 għandha tirrispetta l-konsegwenzi tas-sentenza Schaefer Kalk, li għandha portata ġenerali u, għalhekk, tinkludi wkoll, bħala prinċipju, il-“kawżi iżolati”.
56.
Fil-“każ iżolat” li jikkonċerna lilna hawnhekk, l-invokazzjoni tagħha hija marbuta, nerġa’ nirrepeti, mal-(allegata) ħsara għad-dritt għall-proprjetà li ġarrab xi ħadd li aġixxa in bona fede, billi qiegħed il-fiduċja tiegħu fuq il-validità tad-dispożizzjonijiet li sussegwentement ġew annullati mill-Qorti tal-Ġustizzja (
28
).
57.
Prattikament il-partijiet kollha qablu li r-raġunijiet ta’ annullament ikkontemplati fl-Artikolu 70 tar-Regolament Nru 389/2013 huma limitati għall-bidu mingħajr intenzjoni jew bi żball tat-tranżazzjonijiet, raġunijiet li għandhom jiġu invokati f’termini speċifiċi u li ma jistgħux jiġu invokati sine die.
58.
Madankollu, l-Aġenzija ġibdet l-attenzjoni għall-possibbiltajiet previsti fit-tielet subparagrafu tal-Artikolu 40(3) tar-Regolament Nru 389/2013. Din id-dispożizzjoni:
–
Tippermetti li l-operatur tal-kont jeżerċita “kwalunkwe dritt jew pretensjoni li jirriżulta mit-tranżazzjoni involuta li jista’ jkollhom skont il-liġi, inkluż għall-irkupru, għar-restituzzjoni jew għal ħlas minħabba ħsarat, fir-rigward ta’ tranżazzjoni li tkun saret finali fir-Reġistru tal-Unjoni, ngħidu aħna fil-każ ta’ frodi jew ta’ żball tekniku […]”.
–
Timponi bħala kundizzjoni inevitabbli li l-eżerċizzju ta’ dawn id-drittijiet jew pretensjonijiet possibbli “ma jwassalx għat-treġġija lura [annullament], għar-revoka jew għat-tħollija tat-tranżazzjoni fir-Reġistru tal-Unjoni”.
59.
Fil-fehma tiegħi, is-sitwazzjoni eċċezzjonali tal-installazzjoni Äänekoski tista’ ssib rimedju f’din id-dispożizzjoni, li tippermetti kemm li jiġu ssodisfatti l-interessi tal-operatur tagħha kif ukoll li jinżamm il-funzjonament korrett tar-Reġistru tal-Unjoni.
60.
F’dak li jirrigwarda r-Reġistru tal-Unjoni, huwa ggarantit li t-tranżazzjoni inkwistjoni ma għandiex tiġix annullata, rrevokata jew ikkanċellata, u għalhekk huwa eskluż kwalunkwe tfixkil fil-funzjonament tas-suq.
61.
F’dak li jirrigwarda l-operatur tal-kont affettwat, dan għandu jkollu d-dritt għal kumpens għall-ħsara kkawżati minn tranżazzjoni li, ex post, irriżulta li kienet eċċessiva, iżda li, peress li hija irrevokabbli u definittiva, ma tistax tiġi annullata.
62.
It-tielet subparagrafu tal-Artikolu 40(3) tar-Regolament Nru 389/2013 huwa miftuħ biżżejjed sabiex jakkomoda s-soluzzjoni sostnuta mill-Aġenzija. F’din id-dispożizzjoni l-frodi jew l-iżball tekniku jissemmew bħala eżempju, u ma humiex eżawrjenti, tal-kawżi li jistgħu jiġġustifikaw l-eżerċizzju ta’ “drittijiet jew pretensjonijiet”, li jinkludi l-kisba ta’ “ħlas minħabba ħsarat”.
63.
Skont l-osservazzjonijiet tal-Aġenzija, it-tielet subparagrafu tal-Artikolu 40(3) tar-Regolament Nru 389/2013 ma huwiex limitat għar-rimedji nazzjonali (biss għal dawk imsemmija, madankollu, fl-ewwel u t-tieni subparagrafu tal-paragrafu 3 tal-istess artikolu), iżda jirreferi, b’mod ġenerali, għad-drittijiet u għall-pretensjonijiet legali li l-operatur ta’ kont jew terza persuna jista’ jkollhom (
29
).
64.
Għalhekk, meħuda fit-totalità tagħhom, id-dispożizzjonijiet tar-Regolament Nru 389/2013 jippermettu t-tiswija tal-effetti kkawżati mill-applikazzjoni indebita tad-dispożizzjonijiet annullati mill-Qorti tal-Ġustizzja fis-sentenza Schaefer Kalk. F’xi każijiet, dan isir permezz tal-użu, fis-snin futuri, tal-kwoti rrestitwiti. F’każijiet oħra, bħal dak tal-installazzjoni affettwata fil-kawża prinċipali, dan isir permezz ta’ kumpens għall-ħsara ekonomika mġarrba.
65.
Finalment, id-dispożizzjonijiet tar-Regolament Nru 389/2013 ma jimponux b’mod irrevokabbli, f’kawża bħal dik inkwistjoni, is-sagrifiċċju tad-drittijiet u tal-interessi ekonomiċi inkwistjoni fil-qasam tas-suq tal-kwoti ta’ emissjonijiet.
66.
B’mod partikolari, jekk ikollha tiġi adottata din is-soluzzjoni, Metsä Fiber ma ssofri ebda dannu għall-(eventwali) drittijiet għall-proprjetà tagħha fuq il-kwoti ta’ emissjoni allokati u rrestitwiti minnha b’mod eċċessiv. Hija lanqas ma ġġarrab trattament diskriminatorju meta mqabbla mal-operaturi ta’ installazzjonijiet oħra. Barra minn hekk, is-soluzzjoni proposta ma tfixkilx l-integrità u l-funzjonament tajjeb tas-suq.
V. Konklużjoni
67.
Fid-dawl tal-kunsiderazzjonijiet esposti iktar ’il fuq, nipproponi li r-risposta tal-Qorti tal-Ġustizzja għad-domandi tal-Helsingin hallinto-oikeus (il-Qorti Amministrattiva ta’ Ħelsinki, il-Finlandja) tkun fit-termini li ġejjin:
“1)
L-eżami tad-domandi magħmula mill-qorti tar-rinviju ma żvela ebda element li jista’ jaffettwa l-validità tal-Artikoli 40 u 70 tar-Regolament tal-Kummissjoni (UE) Nru 389/2013 tat‑2 ta’ Mejju 2013 li jistabbilixxi Reġistru tal-Unjoni skont id-Direttiva 2003/87/KE tal-Parlament Ewropew u tal-Kunsill, id-Deċiżjonijiet Nri 280/2004/KE u 406/2009/KE tal-Parlament Ewropew u tal-Kunsill, u li jħassar ir-Regolamenti tal-Kummissjoni (UE) Nri 920/2010 u 1193/2011.
L-Artikoli 40 u 70 tar-Regolament Nru 389/2013 ma jagħmlux irreparabbli l-effetti tal-applikazzjoni tad-dispożizzjonijiet iddikjarati nulli mill-Qorti tal-Ġustizzja fis-sentenza tad‑19 ta’ Jannar 2017, Schaefer Kalk (C‑460/15, EU:C:2017:29).
2)
F’sitwazzjoni fejn ir-restituzzjoni effettiva tal-kwoti ta’ emissjoni ta’ gassijiet serra rrestitwiti f’eċċess ma tkunx fattibbli, l-operatur tal-installazzjoni korrispondenti jista’ jeżerċita d-drittijiet jew il-pretensjonijiet imsemmija fit-tielet subparagrafu tal-Artikolu 40(3) tar-Regolament Nru 389/2013, inkluż id-dritt li jikseb kumpens għad-danni kkawżati”.
(
1
)	Lingwa oriġinali: l-Ispanjol.
(
2
)	Direttiva 2003/87/KE tal-Parlament Ewropew u tal-Kunsill tat‑13 ta’ Ottubru 2003 li tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità u li temenda d-Direttiva 96/61/KE (ĠU Edizzjoni Speċjali bil-Malti, Kapitolu 15, Vol. 7, p. 631), fil-verżjoni tagħha kif emendata bid-Direttiva 2009/29/KE tal-Parlament Ewropew u tal-Kunsill tat-23 ta’ April 2009 (ĠU 2009, L 140, p. 62).
(
3
)	“Kwota ta’ emissjoni” tfisser id-dritt ta’ emissjoni ta’ tunnellata metrika tal-ekwivalenti tad-dijossidu tal-karbonju (CO2) matul perijodu speċifiku.
(
4
)	Regolament tal-Kummissjoni (UE) Nru 601/2012 tal‑21 ta’ Ġunju 2012 dwar il-monitoraġġ u r-rapportar ta’ emissjonijiet ta’ gassijiet serra skont id-Direttiva 2003/87/KE tal-Parlament Ewropew u tal-Kunsill (ĠU 2012, L 181, p. 30, rettifika fil-ĠU 2012, L 347, p. 43).
(
5
)	L-impriża jisimha Metsä Fibre Oy u l-installazzjoni tagħha jisimha Metsä Fibre Äänekoski (iktar ’il quddiem l-“installazzjoni Äänekoski”).
(
6
)	Sentenza tad‑19 ta’ Jannar 2017, Schaefer Kalk (C‑460/15; EU:C:2017:29; iktar ’il quddiem is-“sentenza Schaefer Kalk”).
(
7
)	Regolament tal-Kummissjoni (UE) Nru 389/2013 tat‑2 ta’ Mejju 2013 li jistabbilixxi Reġistru tal-Unjoni skont id-Direttiva 2003/87/KE tal-Parlament Ewropew u tal-Kunsill, id-Deċiżjonijiet Nri 280/2004/KE u 406/2009/KE tal-Parlament Ewropew u tal-Kunsill, u li jħassar ir-Regolamenti tal-Kummissjoni (UE) Nri 920/2010 u 1193/2011 (ĠU 2013, L 122, p. 1).
(
8
)	Päästökauppalaki Nru 311, tat‑8 ta’ April 2011 (il-Liġi dwar l-iskambju ta’ emissjonijiet).
(
9
)	Skont l-Aġenzija, in-numru ta’ kwoti ta’ emissjoni rrestitwiti żejda fir-Reġistru tal-Unjoni minn Metsä Fiber kien jammonta għal total ta’ 115312.
(
10
)	Deċiżjoni tal-Parlament Ewropew u tal-Kunsill tal‑11 ta’ Frar 2004 li tikkonċerna l-mekkaniżmu għall-moniteraġġ l-emissjonijiet ta’ gass serra tal-Komunità u biex jiġi implimentat il-Protokoll ta’ Kyoto (ĠU Edizzjoni Speċjali bil-Malti, Kapitolu 15, Vol. 8, p. 57).
(
11
)	Deċiżjoni tal-Parlament Ewropew u tal-Kunsill tat‑23 ta’ April 2009 dwar l-isforz tal-Istati Membri biex inaqqsu l-emissjonijiet tagħhom tal-gassijiet serra biex jonoraw l-impenji tal-Komunità għat-tnaqqis tal-emissjonijiet tal-gassijiet serra sal‑2020 (ĠU 2009, L 140, p. 136).
(
12
)	Il-punt 7 tad-digriet tar-rinviju. Metsä Fiber tindika fl-osservazzjonijiet bil-miktub tagħha (il-punt 8) li l-possibbiltà li tiddisponi liberament minn dawn il-kwoti tippermettilha li “tbiegħhom bħala żejda skont is-sistema u l-loġika tal-iskambju tal-kwoti ta’ emissjonijiet”. Hija tkompli tesponi li din il-possibbiltà hija pprojbita għaliex “il-kwoti ta’ emissjoni miftiehma fil-qafas tal-korrezzjoni [mwettqa mill-Aġenzija] ma għandhomx eżistenza effettiva fl-assenza tar-reġistrazzjoni tagħhom fir-Reġistru ċentrali [tal-Unjoni]”.
(
13
)	Skont il-punt 20 tad-digriet tar-rinviju, l-Aġenzija żammet kuntatt mal-Kummissjoni, li fl-opinjoni tagħha r-rekwiżiti għall-annullament tar-restituzzjoni tad-drittijiet ma ġewx issodisfatti, peress li t-termini stipulati fl-Artikolu 70 tar-Regolament Nru 389/2013 kienu nqabżu. In-nuqqas ta’ fattibbiltà ta’ din is-soluzzjoni, għalhekk, kienet ikkonfermata mill-Kummissjoni stess, li kienet ġiet ikkonsultata diversi drabi mill-Aġenzija sabiex tikseb l-opinjoni tagħha dwar l-interpretazzjoni tar-regolamenti applikabbli.
(
14
)	Ma’ dan huwa miżjud li, skont il-punt 1 tal-Anness I tad-Direttiva 2003/87, kif emendata bid-Direttiva (UE) 2023/959 tal-Parlament Ewropew u tal-Kunsill tal‑10 ta’ Mejju 2023 (ĠU 2023, L 130, p. 134), l-installazzjoni Äänekoski taqa’ barra mill-portata tas-sistema tal-iskambju tal-kwoti mill‑1 ta’ Jannar 2026.
(
15
)	Skont l-Artikolu 16(2) tar-Regolament Nru 389/2013, il-kontijiet ta’ depożitu jikkorrispondu għal kull installazzjoni individwali. Il-kwoti mogħtija f’eċċess mill-kont tal-installazzjoni Äänekoski jistgħu, ipotetikament, jiġu rrestitwiti f’dan l-istess kont, iżda mhux f’dak ta’ installazzjoni oħra operata minn Metsä Fibre.
(
16
)	Matul is-seduta deher ċar li l-Kummissjoni bdiet proċedura leġiżlattiva sabiex ikun possibbli, fil-futur, li jkun hemm rimedju għal sitwazzjonijiet bħal dik li sofriet Metsä Fibre. Din is-soluzzjoni, jekk ikollha finalment tara’ d-dawl, ma tkunx applikabbli għal din il-kawża, sakemm ma tkunx espressament retroattiva.
(
17
)	Il-punt 20 tal-osservazzjonijiet bil-miktub tal-Gvern Finlandiż.
(
18
)	Il-kwoti ta’ emissjoni, li huma ta’ natura funġibbli, jeżistu biss f’forma elettronika, bħala noti ta’ kontabbiltà.
(
19
)	Sentenza tas‑17 ta’ Ottubru 2013, Billerud Karlsborg u Billerud Skärblacka (C‑203/12, EU:C:2013:664), punt 27. Min-naħa tiegħi, fil-punt 65 tal-konklużjonijiet tal-kawża ArcelorMittal (C‑321/15, EU:C:2016:516) sostnejt illi “[t]-tħassib dwar l-eżattezza tal-kwantità u taċ-ċirkustanzi tal-kwoti ta’ emissjonijiet jirrifletti l-aspirazzjoni tal-Unjoni biex ittejjeb il-funzjonament tas-suq, filwaqt li tevita d-distorsjonijiet li jirriżultaw minn kwalunkwe inċertezza dwar il-validità u l-effettività tal-kwoti, fid-dawl tar-rwol tagħhom bħala unità ta’ kambju f’dan is-suq […]”.
(
20
)	Il-punti 29 u 30 tal-osservazzjonijiet bil-miktub tal-Kummissjoni.
(
21
)	Il-punt 33 tal-osservazzjonijiet bil-miktub tal-Kummissjoni.
(
22
)	Nirreferi għall-punti 2, 5, 80, 85 u 94 sa 98 tal-konklużjonijiet tiegħi fil-kawża ArcelorMittal (C‑321/15, EU:C:2016:516). Fihom analizzajt jekk, mill-perspettiva tad-dritt tal-Unjoni, il-kwoti ta’ emissjonijiet jistgħux jitqiesu bħala beni jew, aħjar, awtorizzazzjonijiet amministrattivi. Fin-nota 11 tal-imsemmija konklużjonijiet indikajt illi l-eteroġeneità tas-soluzzjonijiet nazzjonali fir-rigward tan-natura legali tal-kwoti ta’ emissjoni tikkorrispondi għad-diversità tal-ismijiet użati fil-verżjonijiet lingwistiċi differenti tad-Direttiva 2003/87 sabiex issir riferiment għalihom. Filwaqt li, pereżempju, il-verżjoni Spanjola u dik Olandiża jużaw, rispettivament, l-espressjonijiet “derechos de emisión” u “emissierecht”, il-verżjoni Taljana u dik Franċiża jużaw “quotta di emissioni” u “quota”, il-verżjoni Ingliża tippreferi t-terminu “allowance”, il-verżjoni Ġermaniża tuża “Zertifikat” u dik Portugiża, finalment, tuża “licença de emissão”. F’dik il-kawża, il-qorti tar-rinviju staqsiet dwar il-klassifikazzjoni legali tal-kwoti ta’ emissjoni bħala beni, eventwalment suxxettibbli għal esproprjazzjoni.
(
23
)	Meta ġiet mistoqsija dwar dan waqt is-seduta, il-Kummissjoni żgurat li ma kinitx taf b’każijiet ta’ annullament ta’ tranżazzjonijiet wara s-sentenza Schaefer Kalk.
(
24
)	Fil-Finlandja, kif iddikjarat mill-Kummissjoni (nota ta’ osservazzjonijiet, in-nota ta’ qiegħ il-paġna numru 12), l-annullament tad-dispożizzjonijiet iddikjarati invalidi mis-sentenza Schaefer Kalk wassal għal restituzzjonijiet favur seba’ installazzjonijiet. Il-Kummissjoni żżid li “l-Aġenzija […] ikkoreġiet il-livelli ta’ emissjonijiet ta’ sitt installazzjonijiet; għal ħamsa, il-livelli tal-emissjonijiet huma kompletament rekuperabbli fi ħdan il-qafas tar-restituzzjoni tal-kwoti ta’ emissjoni tal-installazzjoni, filwaqt li, għal installazzjoni waħda, madwar livell wieħed minn ħamsa tal-livelli tal-emissjonijiet li ġew ikkoreġuti għadhom ma ġewx irkuprati”. Metsä Fiber tirreferi wkoll għal dawn l-installazzjonijiet sabiex tenfasizza d-disparità fit-trattament imġarrab.
(
25
)	Ara l-punt 28 u n-noti 13 sa 15 ta’ dawn il-konklużjonijiet. Il-qorti tar-rinviju tenfasizza, meta tifformula l-ewwel domanda għal deċiżjoni preliminari, li Metsä Fibre “ma tistax tibbenefika minn bilanċ indikattiv ta’ status ta’ konformità pożittiv, minħabba l-kwantità baxxa attwali ta’ emissjonijiet prodotti mill-impjant ta’ Äänekoski”.
(
26
)	Il-punt 25 tal-osservazzjonijiet bil-miktub tal-Kummissjoni.
(
27
)	Ara l-punt 48 ta’ dawn il-konklużjonijiet.
(
28
)	Metsä Fibre ssostni wkoll il-ksur tal-prinċipju ta’ ugwaljanza (meta mqabbel mal-operaturi ta’ installazzjonijiet li lilhom ġew riintegrati l-kwoti ta’ emissjoni rrestitwiti, f’dak iż-żmien, indebitament) u n-nuqqas ta’ osservanza tal-għanijiet tar-regolamenti dwar l-iskambju tal-kwoti ta’ emissjoni.
(
29
)	Il-punt 33 tan-nota ta’ osservazzjonijiet tal-Aġenzija.